

**Årsmelding kommunestyregruppa Indre Fosen Arbeiderparti**

2023 ble i stor grad preget av valg og valgkamp. Indre Fosen Arbeiderparti sin gamle kommunestyregruppe avsluttet sin 4-årsperiode, og en ny gruppe tok fatt på 4 nye år.

Både gamle og nye kommunestyremedlemmer har jobbet godt, og vært synlige og aktive politikere både i utvalg, formannskap og kommunestyre.

**Følgende personer har representert AP i Indre Fosen i 2023 før valget:**

Knut Ola Vang                                  Varaordfører og fungerende ordfører jan – juni. Formannskapsmedlem og gruppeleder

Torkil Berg                                        Leder i helse og omsorgsutvalget

Barbro Hølaas Vang                        Leder i kulturutvalget og formannskapsmedlem

Per Kristian Skjærvik Kommunestyremedlem

Trond Sagmyr Medlem i arealutvalget

Gerda Husby Medlem i oppvekstutvalget (vara for Petter H. Kimo)

Et bilde som inneholder klær, Menneskeansikt, person, smil

Automatisk generert beskrivelse

**Følgende personer har representert AP i Indre Fosen i 2023 etter valget:**

Knut Ola Vang Formannskapsmedlem og gruppeleder

Elin Kvidal Formannskapsmedlem

Torkil Berg                                        Leder i kontrollutvalget

Kurt Rønning Nestleder utvalg for samfunnsutvikling og forvaltning

Mathias Solli Medlem i hovedutvalg for innbyggertjenester

Rainer Storheil Medlem utvalg for samfunnsutvikling og forvaltning

Her følger en kort oppsummering av de viktigste sakene i utvalgene, kommunestyret og formannskapet.

**Intensjonsforslag**

Arbeiderpartiet leverte under budsjettbehandlingen i desember 2022 to intensjonsforslag. Et forslag gikk på å sette i gang et heltidsprosjekt, og formannskapet bestemte i januar dette forslaget skulle behandles i utvalg, formannskap og kommunestyre. Administrasjonen satte dessverre ikke i gang prosjektet i løpet av 2023.

Det andre forslaget gikk på fremtidig drift av skolene i Indre Fosen. Formannskapet vedtok i januar at denne saken skulle tas tak i når nytt kommunestyre var på plass. Så langt er saken ikke kommet, men den blir en del av HØP 25-28.

**Næringsareal**

I løpet av 2023 henvendte flere aktører seg til kommunen og signaliserte at de var interesserte i å etablere næringsvirksomhet på kommunen næringsarealer på Kvithylla. I løpet av 2023 ble det inngått 3 intensjonsavtaler, (2 ble vedtatt av fsk, den siste kommer til vedtak i feb 24) der aktørene gis en opsjon på å bruke arealet. Om aktørene ikke kommer i gang med aktivitet innen gitt tidsramme faller opsjonen bort. Denne ordningen med slik avaler kom på plass i 2023 og er positiv for både næringsaktører og kommune.

**Revidering av budsjett i februar**

Budsjettvedtaket måtte endres i første kommunestyremøte i februar. Flertallet hadde kuttet 10 millioner kroner i helse, men kommunedirektøren så ikke hvordan dette skulle kunne la seg gjøre. Saken kom derfor tilbake til kommunestyret, og der ble det vedtatt å tilføre helse 10 millioner kroner. Arbeiderpartiet foreslo ikke at disse kuttene skulle gjennomføres nettopp fordi vi ikke så hvor man skulle klare å gjennomføre dem.

**Fevåg/Hasselvika skole**

Situasjonen på skolen i Hasselvika var på sakskartet i mange kommunestyremøter første halvår 2023. Arbeiderpartiets holdning var hele veien at det var til det beste for elevene på F/H skole, og alle de andre elevene i kommunen, om skolen ble lagt ned og at elevene på F/H ble flyttet til Åsly.

8. mars vedtok formannskapet med 5 mot 4 stemmer at ansatte og elever skulle flyttes fra skolestart 23/24.

30. mars behandlet kommunestyret saken, og da vedtok knappest mulig flertall (19/18) å legge ned 5-7 klassetrinn ved Fevåg/Hasselvika skole fra skolestart 23/24, og at man opprettet et oppvekstsenter ved Fevåg/Hasselvika skole der klassetrinn 1-4 samlokaliseres med barnehagen i Fevåg.

19 april valgte fungerende ordfører å kalle inn til ekstraordinært kommunestyremøte. Da var man kommet i en situasjon ved skolen der man grunnet mangel på personell stod i fare for å ikke kunne ha åpen skole. Man besluttet da å flytte mellomtrinnet umiddelbart.

I juni var det på nytt ekstraordinært møte da man etter utlysning av lærerstillinger ved skolen ikke hadde fått ansatte nok til å starte skoledrift til høsten. Flertallet i kommunestyret ønsket at man skulle fortsette rekruteringsarbeidet, og i løpet av sommeren kom det på plass kvalifisert personell som muliggjorde skolestart for 1. – 4. klasse på F/H skole.

**Årsmelding og regnskap for 2022**

I møtet i mai behandlet kommunestyret årsmelding og regnskap for 2022. Regnskapet for 2022 var i balanse og kommunen satte av 13,7 millioner til disposisjonsfond. Enhetene hadde allikevel et samlet merforbruk på 42,1 millioner men takket være meget god skatteinngang kunne kommunen vise til et positivt netto driftsresultat på 13,6 mill.

**Næringsråd og omstillingsprogram**

Omstillingsprogrammet hadde drift i hele 2022 og i det politiske miljøet ble det brukt mye tid på å lande hvordan ny organiseringa av næringsarbeid skal gjøres. Det gås for en modell med næringssjef, og et næringsråd som skal holde dialogen oppimot kommunens næringsliv.

I junimøtet vedtok kommunestyret derfor å revitalisere dette næringsrådet som en del av den nye organiseringen av næringsarbeid i etterkant av omstillingsprogrammet. I samme sak vedtok kommunestyret at rollen som kommunal næringssjef organisatorisk bør være direkte underlagt kommunedirektøren, og at kommunedirektøren skal tilpasse dette på mest mulig måte i sin nye organisasjon.

I november ble kommunestyret presentert evalueringen av omstillingsarbeidet. Evalueringen sier at man i hovedsak har man lykkes godt, at den nye organiseringen av næringsarbeidet er en god løsning som sikrer kontinuitet, som gir strategisk retning for arbeidet, og som gir bedre forutsetninger for å samle kreftene å trekke i samme retning.

**Samfunnsplan**

Våren 2023 var det delte meninger om hvordan man skulle arbeide med kommuneplanens samfunnsdel. Deler av kommunestyret mente at sittende kommunestyre skulle ta del i arbeidet, mens andre mente at dette arbeidet måtte nytt kommunestyre gjøre. Fungerende ordfører kalte derfor inn til et ekstraordinært formannskap 23.mars der det ble lagt et løp som åpnet for begge ønsker.

Det ble videre gjennomført et politisk verksted 13.4, men etter dette møtet stoppet arbeidet opp, men kom i gang etter at nytt kommunestyre ble valgt.



**Ny politisk organisering**

15. juni vedtok kommunestyret ny politisk organisering tilpasset redusert antall kommunestyremedlemmer etter valget. Gruppeleder deltok sammen med Raymond Balstad (SP) og Ivar Rostad (KL) i en gruppe som gjorde forberedende arbeid og laget innstilling til kommunestyret.

Politisk organisering for Indre Fosen kommune for perioden 2023-2027 ble vedtatt organisert med utvalgsmodell, der man i tillegg til formannskap på 9 medlemmer opprettet to hovedutvalg med 9 representanter. Det ene fikk tittelen «Utvalg for innbyggertjenester» og både helse og oppvekst er samlet i dette utvalget. Det andre utvalget fikk tittelen «Utvalg for samfunnsutvikling og forvaltning» og dette utvalget er en sammenslåing av tidligere kultur og arealutvalg.

Administrasjonsutvalg ble organisert som en del av formannskapet, mens planutvalg ble organisert som en hybridløsning der overordnede planer/planstrategier behandles av formannskap, mens enkeltsaker/mindre planer behandles av utvalg for samfunnsutvikling og forvaltning

**Kjøp av boliger**

Administrasjonen ba i august formannskap og kommunestyre ta stilling til kjøp av boliger i Rissa og Stadsbygd til en samlet sum på 62 millioner kroner. Boligmassen trengs til flyktninger og innbyggere med særskilte behov. Saken ble behandlet flere ganger og til slutt avgjort i budsjettbehandlingen. Der vedtok flertallet å ikke kjøpe disse boligene.

**Avlastningsbolig**

Siden 2020 har man jobbet med ny avlastningsbolig i kommunen. 26. oktober vedtok det nye kommunestyret å sette i gang byggingen. Avlastningsboligen er viktig for familiene som trenger dette tilbudet og for de ansatte som skal gi et godt tilbud til disse barna. Den nye boligen koster 32 millioner kroner og kommunen må låne 24 millioner – resten finansieres med tilskudd fra Husbanken. Det ligger også en årlig innsparingseffekt etter ferdigstillelse på 2,3 millioner grunnet redusert bemanning.

**Budsjett og Handlings og økonomiplan (HØP)**

Kommunedirektøren la 9. november frem sitt forslag til budsjett for 2024 og HØP for 2024-2027. Kommunedirektøren ønsket å få med seg politikerne på at 2024 ble et konsolideringsår der man vedtok samfunnsplan, arealplan, besluttet fremtidige strukturer innen helse og skole og innførte nytt styringsverktøy. I forslaget lå eiendomsskatt inne, og ingen større strukturendringer, med unntak av flytting av pasienter fra aldersheimen i Råkvåg til Rissa.

Innledningsvis samarbeidet partiene godt men mot slutten viste det seg at det ikke var grunnlag for å enes om et felles budsjettvedtak. Arbeiderpartiet la derfor fram eget budsjettforslag. Vi ville ikke gjennomføre kutt i psykisk helse, vi ønsket ny skole på Stadsbygd raskere enn posisjonen og vi fant midler til en kreftsykepleier. Dette finansierte vi med eiendomsskatt.

Posisjonens forslag fikk flertall, men vår kommunestyregruppe arbeidet godt i budsjettmøtet og fikk synligjort våre politiske prioriteringer.

**Flyktninger**

Indre Fosen vedtok å ta imot 65 nye flyktninger i 2024. Kommunen har gjort en god jobb de siste årene med å ta mot flyktninger. Samtidig begynner man å ha utfordringer med å skaffe boliger samt å gi et godt nok tilbud til de som kommer. Derfor ble vedtaket 30 færre flyktninger enn anmodningen fra IMDI.

**KulCo**

Det kommunale foretaket KulturCompagniet har vært på sakslista til kommunestyret og formannskap flere ganger. Våren 2023 sa styret i foretaket at det ikke lenger var grunnlag for drift. Etter en utredning av alternative driftsformer ble det i juni vedtatt i viderefører driften av foretaket med en årlig ramme på 1,2 million som skal sikre drift av kulturflatene i Bojersalen og Smia.

**Valg**

2023 ble som nevnt preget av valget i september. Arbeiderpartiet gjorde et godt valg, men klarte ikke å komme i posisjon og få ordføreren etter valget.

Som gruppeleder vil jeg takke både det gamle og det nye kommunestyret for god innsats. Det har vært imponerende å se den innsatsen både gruppa, styret og medlemmer har lagt ned både for at vi skulle få ordfører og komme i posisjon – men også innsatsen som er gjort for å fronte Arbeiderpartiets politikk og løsninger på de utfordringer kommunen står ovenfor.

Takk for jobben som ble gjort i 2023, og lykke til med konstruktivt opposisjonsarbeid i 2024.

Indre Fosen 3. februar 2024

Knut Ola Vang, Gruppeleder

